“บล.โนมูระฯ” แนะซื้อ PSTC เคาะเป้าใหม่ 1.32 บ. สะท้อนผลดีซื้อสถานีก๊าซ NGV 2 แห่ง
"บล.โนมูระฯ" แนะซื้อ PSTC เคาะเป้าใหม่ 1.32 บ. สะท้อนผลดีซื้อสถานีก๊าซ NGV 2 แห่ง คาดหนุนกำไรโตก้าวกระโดด ล่าสุด ณ เวลา 11.09 น. อยู่ที่ 0.96 บาท บวก 0.01 บาท หรือ 1.05% สูงสุดที่ 0.97 บาท ต่ำสุดที่ 0.95 บาท ด้วยมูลค่าซื้อขาย 16.61 ล้านบาท
19 ม.ค. 2561

ผู้สื่อข่าวรายงานว่า ราคาหุ้นบริษัท เพาเวอร์ โซลูชั่น เทคโนโลยี จำกัด (มหาชน) หรือ PSTC ล่าสุด ณ เวลา 10.55 น. อยู่ที่ 0.96 บาท บวก 0.01 บาท หรือ 1.05% สูงสุดที่ 0.97 บาท ต่ำสุดที่ 0.95 บาท ด้วยมูลค่าซื้อขาย 12.30 ล้านบาท

ทั้งนี้ ราคาหุ้น PSTC ปรับตัวเพิ่มขึ้น หลังบอร์ดไฟเขียวบริษัท บิ๊กแก๊ส เทคโนโลยี จำกัด หรือ BGT บริษัทย่อย ลงทุนซื้อหุ้นในบริษัท เจเอ็น เอ็นเนอร์จี คอร์ปอเรชั่น จำกัด (เจเอ็น) ซึ่งมีสถานีบริการ NGV จำนวน 2 แห่งที่ อำเภอแก่งคอย จังหวัดสระบุรี และอำเภอน้ำพอง จังหวัดขอนแก่น
โดยที่ประชุมคณะกรรมการ PSTC วานนี้ (18 ม.ค.) อนุมัติให้บริษัท บิ๊กแก๊ส เทคโนโลยี จำกัด หรือ BGT ซึ่งเป็นบริษัทย่อยร้อยละ 51 ลงทุนซื้อหุ้นในบริษัท เจเอ็น เอ็นเนอร์จี คอร์ปอเรชั่น จำกัด (เจเอ็น) ซึ่งประกอบกิจการสถานีบริการก๊าซปิโตรเลียมเหลว (LPG) และก๊าซธรรมชาติสำหรับยานยนต์ (NGV)
ขณะที่ปัจจุบันมีสถานีบริการ NGV จำนวน 2 แห่งที่ อำเภอแก่งคอย จังหวัดสระบุรี และอำเภอน้ำพอง จังหวัดขอนแก่น จากกลุ่มผู้ถือหุ้นเดิม จำนวน 19,999,998 หุ้น หรือร้อยละ 100 คิดเป็นจำนวนเงิน 100 ล้านบาท ส่งผลให้เจเอ็นมีสถานะเป็นบริษัทย่อยของบริษัท
ด้าน บล.โนมูระ พัฒนสิน ระบุในบทวิเคราะห์ แนะนำ “ซื้อ” PSTC ปรับเพิ่มราคาเป้าหมายเป็น 1.32 บาทต่อหุ้น จากเดิม 1.27 บาทต่อหุ้น (ยังไม่รวมมูลค่าพื้นฐานของ BIGGAS เพื่อรอความชัดเจนอีกครั้ง) โดยมูลค่าพื้นฐานเพิ่มขึ้น 4% เพื่อสะท้อนการเข้าซื้อสถานีก๊าซ NGV 2 แห่ง ด้วยราคาพาร์ สัดส่วนการถือ 51% คาดเริ่มรับรู้รายได้ในไตรมาส 1/61 เต็มไตรมาสสำหรับสถานีสระบุรี และคาดครึ่งไตรมาสจากสถานีขอนแก่น เพิ่มกำไรปี 61 อีก 6% รวมเป็นทั้งปี 61 เพิ่มกว่า 3 เท่าตัว
โดยสถานีก๊าซ NGV ทั้ง 2 แห่งนั้น ประกอบด้วย 1.สถานีก๊าซที่ถนนมิตรภาพ อำเภอแก่งคอย จ.สระบุรี ยอดขายเฉลี่ย 45-50 ตันต่อวัน มีจำนวนหัวจ่ายทั้งหมด 16 หัว ขนส่งก๊าซทางท่อและมีระยะเวลาสัมปทาน 20 ปี (2559-2578) คาดรายได้รวมปี 61 อยู่ที่ระดับ 215 ล้านบาทและกำไรสุทธิ 15 ล้านบาท และปี 62 มีรายได้รวม 218 ล้านบาทและกำไรสุทธิ 15.3 ล้านบาท เริ่มเปิดจำหน่ายแล้วเมื่อเดือนพ.ค.59 โดยคิดเป็นมูลพื้นฐาน 0.024 บาทต่อหุ้น
และ 2 สถานีก๊าซที่ ถนนมิตรภาพ น้ำพอง จ.ขอนแก่น ยอดขายเฉลี่ย 50-55 ตันต่อวัน มีจำนวนหัวจ่ายทั้งหมด 16 หัว, ขนส่งก๊าซทางท่อและมีระยะเวลาสัมปทาน 20 ปี (2561-2580) คาดรายได้รวมปี 61 อยู่ที่ระดับ 144 ล้านบาท และกำไรสุทธิ 8 ล้านบาท และปี 62 มีรายได้รวม 227 ล้านบาท และกำไรสุทธิ 16 ล้านบาท คาดเริ่มเปิดจำหน่ายได้ภายในไตรมาส 1/61 โดยคิดเป็นคิดมูลพื้นฐาน 0.028 บาทต่อหุ้น รวม 2 สถานีเท่ากับมูลค่าพื้นฐาน 0.052 บาทต่อหุ้น หนุนผลประกอบการโดยรวมของ PSTC เติบโตก้าวกระโดด
นอกจากนี้คาดกำไรสุทธิไตรมาส 4/60 ที่ 6.24 ล้านบาท พลิกเป็นกำไรจากไตรมาส 4/59 ขาดทุน 24 ล้านบาท แต่ลดลง 49% เทียบจากไตรมาสก่อนเป็นผลกระทบ One-Time จากค่าใช้จ่ายที่ปรึกษาทางการเงิน ที่เข้าซื้อบริษัท BIGGAS และค่าใช้จ่ายเพิ่มทุน PP ที่ผ่านมา และจะเริ่มรวมงบ BIGGAS เต็มปีในปีนี้ หนุนกำไรเพิ่มแรง 285% เทียบจากปีก่อน
อนึ่ง BIGGAS (PSTC ถือ 51%) ประกาศเข้าซื้อสถานีให้บริการจำหน่ายก๊าซ NGV 2 แห่ง จากบริษัท เจเอ็น เอ็นเนอร์จี คอร์ปอเรชั่น จำกัด (JN) เป็นเงินรวม 100 ลบ. ที่ราคาพาร์ ในสัดส่วน 100% หากเทียบกับเม็ดเงินลงทุน เรามองว่าเป็นการเข้าซื้อธุรกิจที่คุ้มค่าและสามารถสร้างรายได้ในระยะยาวได้ (สัญญา 20 ปี)
โดยมีจุดแข็งคือ รับก๊าซธรรมชาติโดยตรงจากท่อของ PTT ทำให้ต้นทุนการขนส่งต่ำกว่าผู้ประกอบการสถานีก๊าซที่ขนส่งทางรถ โดยมีส่วนต่างอัตรากำไรขั้นต้นสูงถึง 1.80 บาทต่อกิโลกรัม ส่งผลให้จากการรับรู้รายได้ 2 สถานีดังกล่าว จะเพิ่มฐานกำไรสุทธิต่อ PSTC เฉลี่ยสูงถึง 25-30 ล้านบาทต่อปี